SET ปิดเช้าวูบ 25 จุด วิตก “โควิดเดลตา” ฉุดศก.โลกฟื้นช้า – น้ำมันร่วงกดดัน
SET ปิดเช้าร่วง 24.82 จุด วิตกโควิดเดลตาระบาดหนักกระทบการฟื้นตัวเศรษฐกิจโลก อีกทั้งราคาน้ำมันร่วงแรงกดดันกลุ่มพลังงาน บ่ายนี้คาดตลาดฯยังแกว่งแดนลบ ให้แนวรับ 1,530-1,500 แนวต้าน 1,550-1,560 จุด
20 ก.ค. 2564

น.ส.ธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) กล่าวว่า ตลาดหุ้นไทยเช้านี้ปรับตัวลงในทิศทางเดียวกับตลาดหุ้นภูมิภาคเอเชียต่างติดลบถ้วนหน้า จาก Senttiment การลงทุนที่ได้รับผลกระทบจากการแพร่ระบาดไวรัสโควิด-19 สายพันธุ์เดลตาระบาดหนักในหลายประเทศ สร้างความกังวลว่าจะกดดันการฟื้นตัวเศรษฐกิจโลก ทำให้วิตกว่าเงินทุนไหลออกจากสินทรัพย์เสี่ยงโยกไปสู่สินทรัพย์ปลอดภัย นอกจากนี้ราคาน้ำมันดิบก็ปรับตัวลงมากทำให้ไปกดดันหุ้นในกลุ่มพลังงาน
ทั้งนี้แม้แต่ตลาดบ้านเราก็เผชิญกับการแพร่ระบาดไวรัสโควิด-19 สายพันธุ์เดลตาด้วยเช่นกัน ทำให้จำนวนผู้ติดเชื้อโควิดในประเทศยังอยู่ในระดับสูง จึงต้องติดตามต่อไปว่าเมื่อยกระดับมาตรการล็อกดาวน์เข้มขึ้นแล้วจะทำให้จำนวนผู้ติดเชื้อโควิดลดลงได้หรือไม่ คาดว่าจะต้องใช้เวลาอีกสักระยะหนึ่ง 
อย่างไรก็ดีแนะติดตามตัวเลขส่งออกของไทยเดือน มิ.ย. และการทยอยประกาศผลประกอบการของกลุ่มแบงก์ รวมถึงการประชุมธนาคารกลางยุโรป (ECB) ในวันที่ 22 ก.ค.นี้ ส่วนสัปดาห์หน้าให้รอติดตามการประชุมคณะกรรมการกำหนดนโยบายการเงินของธนาคารกลางสหรัฐ (FOMC) ในวันที่ 27-28 ก.ค.นี้ 
สำหรับแนวโน้มการลงทุนในช่วงบ่ายนี้ น.ส.ธีรดา กล่าวว่า ตลาดฯคงยังแกว่งตัวในแดนลบ โดยมีแนวรับ 1,530-1,500 จุด ส่วนแนวต้าน 1,550-1,560 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
SNNP มูลค่าการซื้อขาย 3,742.86 ล้านบาท ปิดที่ 11.30 บาท เพิ่มขึ้น 2.10 บาท         
PTT มูลค่าการซื้อขาย 3,301.70 ล้านบาท ปิดที่ 35.50 บาท ลดลง 1.00 บาท
GUNKUL มูลค่าการซื้อขาย 2,324.83 ล้านบาท ปิดที่ 4.90 บาท ลดลง 0.10 บาท
KBANK มูลค่าการซื้อขาย 1,853.78 ล้านบาท ปิดที่ 110.50 บาท ลดลง 2.00 บาท          
AOT มูลค่าการซื้อขาย 1,669.67 ล้านบาท ปิดที่ 58.25 บาท ลดลง 1.50 บาท